Glasnogovornik Mosta Nikola Grmoja nedavno je kazao kako bi Crkva pokazala vjerodostojnost kada bi došlo do revizije Vatikanskih ugovora, no sada za Večernji list kaže kako nije riječ ni o kakvoj incijativi.

“Nije riječ ni o kakvoj inicijativi, nego sam tada, u kontekstu pitanja o udrugama i njihovu financiranju, spomenuo i mogućnost revizije ugovora s Vatikanom. Za udruge se izdvaja mnogo novca, od čega se dio netransparentno troši, a ljudi ne podržavaju te udruge pa treba valorizirati njihov status”, kaže Grmoja.

Crkva bi opet bila na istome

Smatra kako se bi se onda otvorilo pitanje financiranja Crkve. “Kao vjernik nemam ništa protiv ovoga modela jer Crkva čini dobro za opće stvari u društvu, ali se sa strane često čuju prigovori da Crkvu financiraju oni koji joj ne pripadaju”, rekao je Grmoja.

Smatra kako bi u tom slučaju Crkva bila vjerodostojnija, te da bi imala jači utjecaj u društvu. ” Crkva bi bila manje na udaru, a siguran sam da bi većina građana, kada bi birali kome dati svoj novac, dala Crkvi i Crkva bi tako opet bila na istome”, kazao je utjecajni glasnogovornik Mosta.